Diari Oficial de la Generalitat Valenciana


Sumari del DOGV 7541, del 05-06-2015 (2015/4900)

ACORD de 19 de maig de 2015, de la Mesa de les Corts, per la qual es convoquen quatre beques per a la formació pràctica en biblioteconomia i documentació en les Corts.
-----------------------------------------------------------------------------------------------------------------------------------------------------------------------

### Dades del document

Número de DOGV
:   7541

Data del DOGV
:   05-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/4900


Data del document
:   19-05-2015

Organisme emissor
:   Corts Valencianes

Tipus de document
:   Acord

Descriptors 

:   * ajuda pública

ACORD de 19 de maig de 2015, de la Mesa de les Corts, per la qual es convoquen quatre beques per a la formació pràctica en biblioteconomia i documentació en les Corts. [2015/4900]  
De conformitat amb el que disposa l'article 34 del Reglament de la Cambra, la Mesa de les Corts Valencianes, en la reunió del dia 19 de maig de 2015, ha resolt convocar quatre beques de formació pràctica en biblioteconomia i documentació, relacionades amb l'activitat d'aquesta institució, d'acord amb les següents   
  
Bases  
  
Primera. Objecte  
Les Corts Valencianes convoquen quatre beques de formació pràctica en biblioteconomia i documentació, relacionades amb l'activitat d'aquesta institució.   
  
Segona. Condicions  
1. Cadascuna de les beques tindrà una durada de 12 mesos, que es pot prorrogar a un any amb un informe favorable previ del lletrat major, d'acord amb la disponibilitat pressupostària. La quantia total serà de 10.800 euros, que es percebran a l'acabament del mes a raó de 900 euros, amb certificació prèvia del lletrat major.  
2. Les Corts Valencianes incorporaran al règim general de la Seguretat Social les persones que obtinguen les beques, com està disposat en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament del que hi ha previst en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
3. Les Corts Valencianes contractaran una assegurança d'accidents per a cadascun dels becaris o becàries pel temps de durada de la beca, en el supòsit que no tinguen cobertes aquestes contingències.   
Les becàries que es troben en situació d'embaràs podran accedir al gaudi de les sis setmanes posteriors al part, i la beca se suspendrà per aquest mateix període. En aquest supòsit la beca es prorrogarà i s'hi afegiran al final les sis setmanes corresponents a la llicència per maternitat.  
  
4. Les beques seran indivisibles. Seran incompatibles amb qualsevol altra concedida per al mateix període o amb qualsevol classe de treball remunerat.   
5. No podran participar en la convocatòria els qui ja hagen gaudit de les beques esmentades amb anterioritat almenys durant un quadrimestre.   
  
6. La concessió i el gaudi de la beca no suposarà cap vinculació laboral o funcionarial entre el becari o la becària i la cambra. No és aplicable a aquestes beques l'Estatut del personal investigador en formació.  
  
Tercera. Solicitants  
1. Podran optar a l'obtenció d'aquestes beques les persones que reunesquen els requisits següents:  
- Ser espanyol o nacional d'un estat membre de la Unió Europea o nacional d'aquells estats a què, en virtut de tractats internacionals signats per la Unió Europea i ratificats per Espanya, s'aplique la lliure circulació de persones.  
- Els aspirants que no tinguen nacionalitat espanyola hauran d'acreditar coneixements suficients de les llengües oficials de la Comunitat Valenciana, aspecte que es podrà verificar en el procés de selecció.  
- Tenir el grau en informació i documentació o títols equivalents.  
  
  
Quarta. Formalització de les solicituds  
1. Les persones solicitants de les beques hauran de presentar una instància dirigida al Molt Excelent Senyor President de les Corts Valencianes en el Registre General de les Corts Valencianes, carrer Llibertat, s/n, de València, o en la forma establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les solicituds hauran d'acompanyar-se amb la documentació següent:  
a) Fotocòpia compulsada del document nacional d'identitat (DNI) o document d'identificació d'estrangeria (NIE)  
b) En el cas de no tenir la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats a què, en virtut de tractats signats per la Unió Europea i ratificats per Espanya, s'aplique la lliure circulació de persones  
c) Currículum, segons el model que s'adjunta en l'annex, en què es faran constar les dades que s'hi soliciten  
d) Fotocòpia compulsada del títol o del dipòsit de les taxes per a l'expedició del títol acreditativa de la titulació exigida en la base tercera  
  
e) Certificat oficial o fotocòpia compulsada de l'expedient acadèmic amb indicació de la nota mitjana ponderada numèrica (rang 5-10), conforme al Reial decret 1125/2003, de 5 de setembre  
f) La documentació, els certificats i les acreditacions que el solicitant considere pertinent adjuntar com a mèrit personal i que justifiquen els mèrits detallats en el currículum  
3. Cada un dels mèrits que s'aleguen hauran de ser acreditats documentalment, mitjançant original o fotocòpia compulsada, en el moment de presentar les solicituds. La documentació que no complesca aquests requisits no serà tinguda en compte a l'hora de puntuar l'expedient personal del solicitant.  
4. No es tindrà en compte cap mèrit alegat que no estiga justificat documentalment.  
5. El termini de presentació de solicituds serà de 15 dies hàbils, computables des de la publicació d'aquestes bases en el DOCV i en el BOC.  
  
Cinquena. Procediment de selecció  
1. La comissió de selecció estarà constituïda per:  
- Dos membres de la Mesa de les Corts Valencianes  
- Dos lletrats de les Corts Valencianes  
- Dos arxivers-bibliotecaris-documentalistes de les Corts Valencianes, adscrits al Servei d'Estudis, Documentació i Biblioteca  
  
- La cap de secció de personal de l'Àrea Administrativa Parlamentària, que actuarà com a secretària, amb veu.  
2. La selecció constarà de dues fases:  
Es durà a terme una primera fase, de revisió i barem per part de la comissió dels mèrits alegats. S'entendrà que han superat aquesta fase les persones aspirants que obtinguen una qualificació igual o superior a 6 punts. Las condiciones de mèrit avaluables i la puntuació que s'atorguen seran les següents:  
a) Expedient acadèmic personal: màxim fins a 4 punts  
b) Formació acadèmica addicional objecte de la convocatòria: màxim fins a 5 punts  
- Tesi doctoral: 2,5 punts.   
- Diploma d'Estudis Avançats: 1,5 punts.   
- Màster universitari, cursos doctorats, cursos postgrau: 1 punt.  
c) Formació no reglada en biblioteconomia i documentació: màxim fins a 2 punts.  
d) Coneixement del valencià: màxim fins a 1 punt.  
e) Coneixement d'altres idiomes de la UE: màxim fins a 3 punts. Un punt pel nivell superior de cada idioma acreditat.  
f) Beques, treballs i experiència laboral en activitats semblants: màxim fins a 1 punt.  
g) Altre grau o llicenciatura: màxim fins a 1 punt.  
h) Altres coneixements d'interès relacionats amb la convocatòria: màxim fins a 1 punt.   
Els aspirants que han superat la selecció podran ser convocats a una segona fase per a la realització d'una entrevista, com també d'aquelles proves pràctiques que es consideren pertinents per a determinar el nivell de coneixements, l'experiència teoricopràctica o la idoneïtat dels candidats. La segona fase es puntuarà fins a un màxim de 5 punts.  
  
3. Abans dels 20 dies següents a l'acabament del termini de presentació de solicituds, la comissió es reunirà per examinar-les i posteriorment elevar la proposta d'adjudicació a la Mesa de les Corts.   
4. La convocatòria de les beques podrà declarar-se deserta.  
5. Resultaran adjudicatàries de les beques les dues persones aspirants que obtinguen major puntuació, una vegada realitzada la suma aritmètica de les dues puntuacions citades.  
6. Es constituirà una borsa de reserva amb els aspirants a les beques que, havent superat la selecció, no en resulten adjudicataris. La provisió de les beques vacants que puguen produir-se per renúncia de la persona adjudicatària o la suspensió o revocació de la Mesa de les Corts Valencianes es realitzarà mitjançant aquesta borsa de reserva de forma automàtica per resolució de la Presidència de les Corts Valencianes. La borsa de reserva es mantindrà fins a l'acabament de les beques.  
  
  
Sisena. Obligacions del becari o de la becària  
1. El becari o la becària, una vegada accepte la beca, adquireix els compromisos següents:  
a) Presentar certificació que acredite que no pateix malaltia o defecte físic que impedesca la prestació dels estudis i treballs que comporta l'acceptació de la beca.  
b) Presentar declaració jurada de no tenir cap relació laboral.  
c) Complir les bases de la convocatòria i les altres normes que resulten d'aplicació com a conseqüència d'aquesta.   
2. Començar el gaudi de la beca el dia que s'assenyale.  
3. El becari durà a terme les activitats de formació teoricopràctica que se li determinen en el Servei d'Estudis, Documentació i Biblioteca de les Corts Valencianes, en les condicions de lloc i temps que se li indiquen.  
4. Els treballs realitzats seran de propietat de les Corts Valencianes i no podran ser utilitzats pels autors sense l'autorització corresponent.  
  
5. Així mateix, els becaris hauran d'observar discreció absoluta sobre els documents o les informacions que puguen conèixer en la institució i que no s'hagen fet públics en cap forma.   
6. Les Corts Valencianes es reserven el dret de suspendre, o, si escau, revocar el gaudiment de la beca, en el supòsit que el becari o la becària no realitze els treballs per a la seua formació pràctica en condicions satisfactòries, si deixa de reunir els requisits que li van exigir o si incompleix, sense causa justificada, les condicions establertes en aquesta convocatòria.   
7. L'incompliment pel becari o la becària de les seues obligacions podrà donar lloc a la privació de la beca pel temps que quede pendent, sense perjudici de les responsabilitats que resulten exigibles.  
  
Contra aquest acord, que no exhaureix la via administrativa, les persones interessades podran interposar un recurs ordinari davant la Mesa de les Corts Valencianes, en el termini d'un mes comptador l'endemà de la publicació d'aquest acord en el Butlletí Oficial de les Corts i el Diari Oficial de la Comunitat Valenciana, de conformitat amb el que estableixen els articles 114 i següents de la Llei de Règim Jurídic de les Administracions Públiques i del Procediment Administratiu Comú.   
  
  
València, 19 de maig de 2015  
  
El president  
ALEJANDRO FONT DE MORA TURÓN  
  
La secretària segona,  
CARMEN MARTÍNEZ RAMÍREZ  
  
  
  
ANNEX  
Model de solicitud  
  
Convocatòria de quatre beques per a la formació en biblioteconomia i documentació en les Corts Valencianes 2015  
(Acord de Mesa de 19.05.2015)  
  
  
DADES PERSONALS:  
  
1.r cognom  
 2.n cognom  
  
Nom  
 DNI/NIF  
Domicili  
  
 Núm. Pta.  
Localitat  
 Província CP  
Telèfons de contacte  
Fix  
Mòbil  
Correu electrònic  
  
  
  
  
  
  
RELACIÓ DE MÈRITS DEL SOL·LICITANT:  
  
1. GRAU en informació i documentació o equivalent ...  
  
Universitat: ...  
  
Data obtenció grau/llicenciatura: ...  
  
Nota mitjana de l'expedient acadèmic: ...  
  
  
2. FORMACIÓ ACADÈMICA ADDICIONAL:  
  
Títol Centre que l'expedeix Nre. de crèdits  
   
   
   
   
   
  
  
  
3. FORMACIÓ NO REGLADA EN BIBLIOTECONOMIA I DOCUMENTACIÓ   
  
Títol Centre que l'expedeix Nre. d'hores lectives  
   
   
   
   
   
  
  
  
4. CONEIXEMENT DE VALENCIÀ  
  
Nivell: ...  
  
Centre que l'expedeix: ...  
  
5. CONEIXEMENT D'ALTRES IDIOMES DE LA UNIÓ EUROPEA  
  
Idioma Nivell Centre que l'expedeix  
   
   
   
   
  
  
  
6. BEQUES, TREBALLS I EXPERIÈNCIA LABORAL EN ACTIVITATS SEMBLANTS  
  
Institució, centre o empresa Nre. mesos  
   
   
   
   
  
  
  
7. ALTRE GRAU O LLICENCIATURA ...  
  
UNIVERSITAT ... DATA EXPEDICIÓ:...  
  
  
8. ALTRES CONEIXEMENTS D'INTERÈS RELACIONATS AMB LA CONVOCATÒRIA  
...  
...  
  
  
La persona sotasignada declara que totes les dades ressenyades són correctes i s'han acreditat documentalment.  
  
A ..., a .. de ... de 2015  
  
Signatura del solicitant  
  
MOLT EXCEL·LENT SENYOR PRESIDENT DE LES CORTS VALENCIANES